Fl-24 ta' Ottubru 2018, il-Kumitat tar-Rappreżentanti Permanenti tal-Kunsill approva l-ftehim proviżorju li ntlaħaq mal-Parlament Ewropew fil-11 ta' Ottubru rigward id-direttiva dwar il-protezzjoni tal-ħaddiema minn riskji relatati mal-espożizzjoni għal karċinoġeni jew mutaġeni fuq il-post tax-xogħol. Il-kanċer relatat max-xogħol huwa waħda mill-akbar problemi tas-saħħa fuq il-post tax-xogħol, u huwa l-kawża ewlenija ta' mwiet relatati max-xogħol fl-UE. Id-direttiva l-ġdida ser ittejjeb il-protezzjoni għal mill-inqas 4 miljun ħaddiem. Dan il-ftehim ser jgħinna nsalvaw sa 100 000 ħajja matul il-50 sena li ġejjin. Bit-tnaqqis b'mod sinifikanti tar-riskju għall-ħaddiema mill-espożizzjoni għal kimiċi li jikkawżaw il-kanċer, aħna ħadna pass prattiku ieħor fil-kisba tal-objettiv tal-Presidenza tagħna li noħolqu Ewropa li tipproteġi. Beate Hartinger-Klein, Ministru Federali tal-Awstrija għax-Xogħol, l-Affarijiet Soċjali, is-Saħħa u l-Protezzjoni tal-Konsumatur Id-direttiva temenda direttiva eżistenti tal-2004 billi tintroduċi limiti ta' espożizzjoni għal 8 karċinoġeni u mutaġeni addizzjonali. Dawn huma: emissjonijiet tal-egżost minn magni diżil, żjut minerali li qabel intużaw f'magni b'kombustjoni interna, trikloroetilene, 4,4'-Metilendianilina (MDA), epikloroidrina, dibromur tal-etilene, diklorur tal-etilene, u taħlitiet ta' idrokarburi aromatiċi poliċikliċi, b'mod partikolari dawk li fihom il-benżo[ ]piren. Il-perjodu ta' traspożizzjoni ser ikun ta' sentejn. L-ewwel reviżjoni tad-direttiva tal-2004, li stabbilixxiet limiti tal-espożizzjoni għal 11-il karċinoġenu addizzjonali, twettqet fl-2017. L-elementi ewlenin tal-qbil huma dawn: Emissjonijiet tal-egżost minn magni diżil : ġie stabbilit limitu tal-espożizzjoni ta' 0,05 mg/m3 imkejjel bħala karbonju elementali għad-dħaħen kollha tal-egżost minn magni diżil. Dan il-limitu ser jidħol fis-seħħ sentejn wara li jintemm il-perjodu ta' traspożizzjoni, u ħames snin wara li jintemm il-perjodu ta' traspożizzjoni għas-setturi tal-estrazzjoni ta' taħt l-art u l-bini tal-mini. Żjut minerali li qabel intużaw f'magni b'kombustjoni interna : id-direttiva tistabbilixxi notazzjoni tal-ġilda għaż-żjut tal-magna użati, li tindika l-possibbiltà ta' assorbiment sinifikanti tas-sustanza mill-ġilda. L-espożizzjoni għaż-żjut tal-magna użati tista' titnaqqas permezz tal-aħjar prattiki, bħall-użu ta' ingwanti u tagħmir ieħor ta' protezzjoni personali. : din is-sustanza hija sikwit użata bħala solvent industrijali u fil-produzzjoni ta' refriġeranti fluworokarburi. Skont ir-regoli l-ġodda, l-espożizzjoni tal-ħaddiema għal din is-sustanza trid tiġi limitata għal 54.7 mg/m3 għal żmien fit-tul u 164.1 mg/m3 għal żmien qasir. Barra minn hekk, ġiet stabbilita notazzjoni tal-ġilda, li tindika l-possibbiltà ta' assorbiment sinifikanti tas-sustanza mill-ġilda. : l-espożizzjoni għal din is-sustanza, li pereżempju tintuża fil-produzzjoni tal-plastik u kolla u reżina epossidiċi, ser ikollha tiġi limitata għal 1.9 mg/m3. Id-direttiva tistabbilixxi wkoll notazzjoni tal-ġilda, li tindika l-possibbiltà ta' assorbiment sinifikanti mill-ġilda. Diklorur tal-etilene : id-direttiva tistabbilixxi valuri ta' limitu għall-espożizzjoni ta' 8.2 mg/m3, kif ukoll notazzjoni tal-ġilda. Id-diklorur tal-etilene huwa sikwit użat fil-produzzjoni tal-klorur tal-vinil, li mbagħad jiġi kkonvertit fi klorur tal-vinil (PVC). Taħlitiet ta' idrokarburi aromatiċi poliċikliċi, b'mod partikolari dawk li fihom il-benżo[a]piren : l-espożizzjoni għal dawn it-taħlitiet tista' sseħħ waqt xogħol li jinvolvi proċessi ta' ħruq, bħal pereżempju mill-egżost ta' magna b'kombustjoni. Id-direttiva tistabbilixxi notazzjoni tal-ġilda, li tindika l-possibbiltà ta' assorbiment sinifikanti mill-ġilda. Passi li jmiss Wara l-approvazzjoni tal-lum tal-ftehim proviżorju mill-Kumitat tar-Rappreżentanti Permanenti, id-direttiva ser tintbagħat lill-Parlament Ewropew għall-adozzjoni fil-plenarja. L-adozzjoni finali fil-Kunsill hija ppjanata li ssir fil-Kunsill EPSCO fis-6 ta' Diċembru.